Vo veku 24 rokov tragicky zahynul kenský bežec Kelvin Kiptum. Držiteľ svetového rekordu v maratónskom behu zo Chigaca 2023 v Chicagu prišiel o život pri autonehode v nedeľu o 23:00 neďaleko Kaptagatu na východe krajiny.
V aute s Kelvinom Kiptumom sa viezol aj jeho rwandský tréner Gervais Hakizimana, píšu viaceré zahraničné médiá.
Portál Nation Africa uviedol, že Kiptum šoféroval automobil Toyota Premio, v ktorom sa okrem neho viezol ešte jeho tréner Hakizimana a žena menom Sheron Kosgey.
Športovec a tréner boli na mieste mŕtvi, ženu previezli s vážnymi zraneniami do nemocnice.
Podľa okresného policajného veliteľa Kiptum stratil kontrolu nad vozidlom, zišiel z cesty, narazil do veľkého stromu a skončil v priekope vzdialenej od cesty asi 60 metrov.
Adept na olympijskú medailu
Úmrtie potvrdila aj Svetová atletická organizácia. "V mene celej svetovej atletiky vyjadrujeme úprimnú sústrasť ich rodinám, priateľom, spoluhráčom a kenskému národu. Sme šokovaní a hlboko zarmútení, keď sme sa dozvedeli o zničujúcej strate Kelvina Kiptuma a jeho trénera Gervaisa Hakizimana," povedal prezident Svetovej atletiky Sebastian Coe.
Kiptum počas svojho života vyhral tri maratóny.
Vo Valencii v roku 2022 s časom 2:01:53, v Londýne s časom 2:01:25 a v Chicagu so svetovým rekordom 2:00:35.
Pozrite si priložené VIDEO:
Kiptum patril k hlavným favoritom na zisk zlatej medaily na olympijských hrách 2024 v Paríži.
Mal manželku a dve malé deti.